ഭൂപതിവു ചട്ടം ഭേദഗതി: കര്ഷക സംഘം ധര്ണ നടത്തി ചെറുതോണി: 1964ലേയും 93ലേയും ഭൂപതിവു ചട്ടം ഭേദഗതി ചെയ്യണമെന്നാവശ്യപ്പെട്ട് കേരള കര്ഷക സംഘം പ്രവര്ത്തകര് ഇടുക്കി താലൂക്ക് ഓഫീസിലേക്ക് മാര്ച്ചും ഓഫീസിനുമുന്നില് ധര്ണയും നടത്തി. സമരം കര്ഷകസംഘം ജില്ലാ പ്രസിഡന്റ് സി.വി. വര്ഗീസ് ഉദ്ഘാടനം ചെയ്തു. സാധാരണക്കാര്ക്ക് വീടുവയ്ക്കുവാന്പോലും കഴിയാത്ത സ്ഥിതിയാണ് ജില്ലയിലുള്ളത്. കല്ല്, മണല്, മെറ്റല് തുടങ്ങിയ നിര്മാണ സാമഗ്രികള്ക്ക് വന് വിലവര്ധനവാണ് ഉണ്ടായിരിക്കുന്നത്. ആയിരക്കണക്കിന് ആളുകള്ക്ക് തൊഴില് ഇല്ലാതായി. ഭൂപതിവ് ചട്ടം ഭേദഗതി ചെയ്യുമെന്ന് സര്ക്കാര് പ്രഖ്യാപിച്ചിട്ടുണ്ടെങ്കിലും ഇക്കാര്യത്തില് ഉണ്ടാകുന്ന കാലതാമസം അംഗീകരിക്കുവാന് കഴിയില്ലെന്നും സി.വി. വര്ഗീസ് പറഞ്ഞു. കര്ഷകസംഘം നേതാക്കളായ എം.വി. ബേബി, യു.പി. കുഞ്ഞ്. പി.എസ്. സുരേഷ് തുടങ്ങിയവര് പ്രസംഗിച്ചു. കട്ടപ്പന: കാഞ്ചിയാര് വില്ലേജ് ഓഫീസിനുമുന്നില് നടന്ന ധര്ണ കര്ഷകസംഘം ജില്ല വൈസ് പ്രസിഡന്റ് മാത്യു ജോര്ജ് ഉദ്ഘാടനംചെയ്തു. വില്ലേജ് പ്രസിഡന്റ് അപ്പച്ചന്കുട്ടി അധ്യക്ഷത വഹിച്ചു.